उत्तर : प्रेरणा बिंदु ढूढ़ना तो कठिन है। न जाने कब - किसी की कहानी, किसी के आँसू, किसी की अपार सुंदरता - अंदर की कोमल दीवारों से टकराई और लेखनी की नोक पर बैठ गई। पर एक प्रेरणा को अवश्य इंगित कर सकती हूँ और वह थी - महादेवी वर्मा! उन की कविताओं ने हृदय के तार झंकृत किये - कह दे माँ अब क्या देखूँ! और पंत जी की पंक्तियाँ - कभी शशि से ओझल हो घन - कभी घन से ओझल हो शशि - ने अंदर निहित किसी कोमल - भाव को छू कर कल्पना को जागृत कर दिया। मेरी कविताओं में भी वेदना का स्वर - सदैव अंतर्निहित रहा और वही संवेदना गद्य में भी उतरी। किसी ने मुझे एक बार लिखा था कि मैं पद्य में गद्य लिखती हूँ।